Gongwe Paulo o ne a ema go se kae gore a lebe Castra Praetoria—e leng kago e kgolo ya phemelo e e agilweng ka ditena tse dikhibidu e e nang le dithako tse di thekeletsang le ditora. Kago eno ya phemelo e na le Badisa ba Mmusimogolo ba tiro ya bone e leng go sireletsa mmusimogolo, gape e na le mapodise a motse. Go na le ditlhopha di le 12 tsa masole * a e leng Badisa ba Mmusimogolo le ditlhopha di le mmalwa tsa masole a mo toropong, kago eno e kgona go tshola masole a le dikete di le mmalwa, go akaretsa le masole a a tsamayang ka dipitse. Kago eno ya Castra Praetoria e ne e gopotsa batho kafa mmusimogolo a neng a na le maatla ka gone. E re ka maikarabelo a Modisa wa Mmusimogolo e ne e le go tlhokomela magolegwa mo diporofenseng, Juliase o ne a etelela pele setlhopha sa gagwe go tsena ka nngwe ya dikgoro tse nnè tse dikgolo. Morago ga loeto lwa dikgwedi di le mmalwa lo lo kotsi, kgabagare o ne a goroga le magolegwa a a neng a a tlhokometse kwa Roma.—Dit. 27:1-3, 43, 44.